
	Številka: 35022-5/2026-2560-10

	Ljubljana, 14. 9. 2026

	

	
GENERALNI SEKRETARIAT VLADE REPUBLIKE SLOVENIJE
Gp.gs@gov.si


	ZADEVA:  Soglasje k pobudi Občine Brežice za načrtovanje v območju državnega prostorskega načrta za preložitev regionalne ceste RII - 420 na območju naselja Dobova– predlog za obravnavo

	1. Predlog sklepov vlade:

	Na podlagi tretjega odstavka 89. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24, 25/25 – odl. US, 75/25 in 14/26) je Vlada Republike Slovenije na ……… seji dne …….…. sprejela naslednji 

S K L E P:

1. Vlada Republike Slovenije je izdala Občini Brežice soglasje za pripravo občinskega podrobnega prostorskega načrta v območju državnega prostorskega načrta, sprejetega z Uredbo o državnem lokacijskem načrtu za preložitev regionalne ceste RII - 420 na območju naselja Dobova (Uradni list RS, št. 24/05 in 50/05), na delih zemljišč s parc. št. 786/3, 786/5, 786/7, 787/6, 787/8, 787/10, 787/11, 787/12, 788/7, 788/9 in 797/1, vsa k. o. Gabrje (1292).
 
2. Občina Brežice po sprejemu občinskega podrobnega prostorskega načrta, s katerim bo načrtovala v območju državnega prostorskega načrta iz prejšnje točke, pošlje izvod tega akta Vladi Republike Slovenije.

3. Ta sklep se objavi v prostorskem informacijskem sistemu.
                    
                    mag. Janja Garvas
GENERALNA SEKRETARKA


Prejmejo: 
1. Občina Brežice  (obcina.brezice@brezice.si), Cesta prvih borcev 18, 8250 Brežice;
2. Ministrstvo za okolje in prostor (gp.mop@gov.si): Direktorat za prostor, graditev in stanovanja;
3. Ministrstvo za infrastrukturo in energetiko (gp.mzie@gov.si): Direktorat za ceste in cestni promet;
4. Ministrstvo za infrastrukturo in energetiko, Direkcija RS za infrastrukturo (gp.drsi@gov.si).

V vednost: 
1. Ministrstvo za finance (gp.mf@gov.si);
2. Služba Vlade Republike Slovenije za zakonodajo (gp.svz@gov.si);
3. Urad Vlade Republike Slovenije za komuniciranje (gp.ukom@gov.si).

	2. Osebe, odgovorne za strokovno pripravo in usklajenost gradiva:

	· mag. Polona RIFELJ, ministrica za okolje in prostor, 
· Peter LOVŠIN, državni sekretar,
· mag. Aša ROGELJ, vršilka dolžnosti generalne direktorice Direktorata za prostor, graditev in stanovanja,
· Boštjan JEREBIC, vodja Sektorja za prostorske akte,
· mag. Renata GORJUP, sekretarka.

	3. Zunanji strokovnjaki, ki so sodelovali pri pripravi dela ali celotnega gradiva:

	/

	4. Predstavniki vlade, ki bodo sodelovali pri delu državnega zbora:

	/

	5. Kratek povzetek gradiva:

	Zakon o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24, 25/25 – odl. US, 75/25 in 14/26) v 89. členu določa, da lahko občina pripravi občinski prostorski izvedbeni akt, če s tem nista onemogočeni izvedba in uporaba prostorskih ureditev, načrtovanih v državnih prostorskih izvedbenih aktih, in če s tem soglaša vlada. Občina pošlje vladi pobudo za tako načrtovanje, ki jo predhodno uskladi z investitorjem ali upravljavcem, če so prostorske ureditve že zgrajene in predane v uporabo. Vlada preveri skladnost občinske pobude s prostorskimi ureditvami, ki so predmet državnega prostorskega izvedbenega akta, in s sklepom izda soglasje za pripravo občinskega prostorskega izvedbenega akta ali pobudo občine zavrne. S soglasjem lahko vlada določi tudi pogoje, ki jih mora občina upoštevati ali izvesti pred začetkom priprave takega akta, ali druge usmeritve. 

Občina Brežice v sklopu priprave Občinskega podrobnega prostorskega načrta za večstanovanjsko gradnjo Dobova, EUP DOB-15 načrtuje več večstanovanjskih objektov s spremljajočimi ureditvami na lokaciji severovzhodno od železniške postaje Dobova Z načrtovanjem posega občina v delu tudi v območje veljavnega DPN za preložitev regionalne ceste RII - 420 na območju naselja Dobova (Uradni list RS, št. 24/05 in 50/05), za kar mora pridobiti soglasje vlade v skladu z 89. členom ZUreP-3.

	6. Presoja posledic za:

	a)
	javnofinančna sredstva nad 40.000 EUR v tekočem in naslednjih treh letih
	NE

	b)
	usklajenost slovenskega pravnega reda s pravnim redom Evropske unije
	NE

	c)
	administrativne posledice
	NE

	č)
	gospodarstvo, zlasti mala in srednja podjetja ter konkurenčnost podjetij
	NE

	d)
	okolje, vključno s prostorskimi in varstvenimi vidiki
	NE

	e)
	socialno področje
	NE

	f)
	dokumente razvojnega načrtovanja:
· nacionalne dokumente razvojnega načrtovanja
· razvojne politike na ravni programov po strukturi razvojne klasifikacije programskega proračuna
· razvojne dokumente Evropske unije in mednarodnih organizacij
	NE

	7.a Predstavitev ocene finančnih posledic nad 40.000 EUR:
/



	7.b Predstavitev ocene finančnih posledic pod 40.000 EUR:
Gradivo nima finančnih posledic.

	8. Predstavitev sodelovanja z združenji občin:

	Vsebina predloženega gradiva (predpisa) vpliva na:
· pristojnosti občin,
· delovanje občin,
· financiranje občin.
	NE

	Gradivo (predpis) je bilo poslano v mnenje: 
· Skupnosti občin Slovenije SOS: NE
· Združenju občin Slovenije ZOS: NE
· Združenju mestnih občin Slovenije ZMOS: NE

	9. Predstavitev sodelovanja javnosti:

	Gradivo je bilo predhodno objavljeno na spletni strani predlagatelja:
	NE

	Razlogi za neobjavo: 
· Predlog sklepa predhodno ni bil objavljen na spletni strani predlagatelja, tako tudi niso bile podane oz. prejete pripombe ali predlogi civilne družbe. 
S sprejemom tega sklepa Vlada RS  občini dovoli načrtovanje v območju državnega prostorskega izvedbenega akta.

	
mag. Polona  RIFELJ
MINISTRICA






Priloge:
· JEDRO GRADIVA 1: Obrazložitev. 

JEDRO GRADIVA 1:


O B R A Z L O Ž I T E V

SKLEPA VLADE REPUBLIKE SLOVENIJE


I.	UVOD


Pravna podlaga za izdajo soglasja k pobudi Občine Brežice za načrtovanje  v območju državnega prostorskega načrta

Zakon o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24, 25/25 – odl. US, 75/25 in 14/26; v nadaljnjem besedilu: ZUreP-3) v 89. členu določa, da lahko občina pripravi občinski prostorski izvedbeni akt (med te sodi tudi sklep o lokacijski preveritvi) v območju državnega prostorskega izvedbenega akta, če s tem nista onemogočeni izvedba in uporaba prostorskih ureditev, načrtovanih v državnih prostorskih izvedbenih aktih, in če s tem soglaša vlada. O soglasju za tovrstno načrtovanje oziroma zavrnitvi soglasja odloča vlada na vsakokratno pobudo posamezne občine, ki po predhodni uskladitvi s pobudnikom načrta oziroma z upravljavcem izvedene in v upravljanje predane ureditve utemelji pripravo občinskega prostorskega izvedbenega akta v pobudi vladi. Soglasje vlade ne šteje za mnenje nosilca urejanja prostora k osnutku oziroma predlogu občinskega prostorskega izvedbenega akta niti za mnenje za sprejetje takega akta.

Veljavnost državnih prostorskih aktov, ki so bili sprejeti na podlagi pretekle zakonodaje, določa ZUreP-3 v 293. členu. 

Tretji odstavek 89. člena ZUreP-3 določa, da vlada preveri skladnost občinske pobude s prostorskimi ureditvami, ki so predmet državnega prostorskega izvedbenega akta, in v 90 dneh s sklepom izda soglasje za pripravo občinskega prostorskega izvedbenega akta ali soglasje k pobudi občine zavrne. S soglasjem lahko vlada določi tudi pogoje, ki jih mora občina upoštevati ali izvesti pred začetkom priprave takega akta, ali druge usmeritve. 


II.	VSEBINSKA OBRAZLOŽITEV POGLAVITNIH REŠITEV POBUDE OBČINE
	

1.	Postopek

Občina Brežice (v nadaljnjem besedilu: občina) je z dopisom št. 3505-1/2024 z dne 31. 3. 2026 na Vlado RS posredovala pobudo za načrtovanje prostorske ureditve lokalnega pomena na območju državnega lokacijskega načrta za preložitev regionalne ceste RII-420 na območju naselja Dobova.

Ministrstvo za okolje in prostor (v nadaljnjem besedilu: ministrstvo) je prejelo pobudo občine v nadaljnje reševanje s strani Generalnega sekretariata Vlade RS dne 2. 4. 2026 (št. dokumenta 35000-14/2026/2 z dne 2. 4. 2026). Gradivo pobude občine je bilo nazadnje dopolnjeno dne 17. 8. 2026.


2.	Ugotovitve

Občina je v postopku priprave občinskega podrobnega prostorskega načrta (v nadaljnjem besedilu: OPPN), s katerim želi načrtovati večstanovanjsko poselitev v naselju Dobova severovzhodno od železniške postaje.

Z načrtovanimi ureditvami posega občina v manjšem delu v območje veljavnega državnega prostorskega izvedbenega akta, ki se ureja na podlagi Uredbe o državnem lokacijskem načrtu za preložitev regionalne ceste RII - 420 na območju naselja Dobova (Uradni list RS, št. 24/05 in 50/05).

Območje načrtovanja občine v delu državnega prostorskega načrta (v nadaljnjem besedilu: DPN) obsega  okoli 210 m2.

2.1. Utemeljitev potrebe po poseganju v območje državnega prostorskega izvedbenega akta in opis načrtovanih prostorskih ureditev iz pristojnosti občine

Občina v sklopu izdelave OPPN v Dobovi na območju severno od železniške postaje načrtuje umestitev več večstanovanjskih objektov s spremljajočimi ureditvami: podzemno garažo, otroškim igriščem, poslovnim programom in gospodarsko javno infrastrukturo. 

Del območja načrtovanja občine posega na območje DPN na del, kjer je bila na podlagi DPN preložena in urejena Kapelska cesta s pločnikom, katere upravljavec je Občina Brežice. Z OPPN se na tem delu načrtuje rezervacija prostora za rekonstrukcijo in širitev Kapelske ceste in Ulice Marka Šavriča, z ureditvijo brežin in zasaditvijo.

2.2. Predhodna usklajenost načrtovanja občine z upravljavcem 

Občina je k pobudi za načrtovanje v območju DPN v skladu z drugim odstavkom 89. člena ZUreP-3 pridobila predhodno soglasje upravljavca občinske ceste, Oddelka za komunalno infrastrukturo in gospodarske javne službe pri Občini Brežice (dopis št. 3502-74/2026 z dne 27. 3. 2026).


3.	Obrazložitev sklepa

Ministrstvo za okolje in prostor je preverilo skladnost občinske pobude s prostorskimi ureditvami, ki so predmet državnega prostorskega načrta. Preverilo je zemljišča, ki jih je občina navedla v pobudi, z vidika potreb po poseganju nanje, po predhodni vsebinski uskladitvi pobude z upravljavcem občinske ceste.

Vlada RS v skladu s tretjim odstavkom 89. člena ZUreP-3 ugotavlja, da so predlagane prostorske ureditve lokalnega pomena v skladu s prostorskimi ureditvami, ki so predmet državnega prostorskega načrta, in s tem izpolnjeni pogoji za izdajo soglasja k pobudi Občine Brežice.

